บาทอ่อนต่อเนื่องยืน34สัปดาห์หน้า
คาดเศรษฐกิจไร้แรงหนุน ดันบาทอ่อน 34 ยาวทุน สำรองฯ ลด 300 ล้านเหรียญ
18 ก.ค. 2558

คาดเศรษฐกิจไร้แรงหนุน ดันบาทอ่อน 34 ยาวทุน สำรองฯ ลด 300 ล้านเหรียญ
สถานการณ์ค่าเงินบาทวันสุดท้ายของสัปดาห์นี้ ปิดตลาดที่ระดับ 34.15 บาท/เหรียญสหรัฐ แข็งค่าขึ้นมาเล็กน้อยจากที่ทำสถิติสูงสุดในรอบ 6 ปี ที่ 34.23 บาท/เหรียญสหรัฐ เมื่อวันที่ 16 ก.ค.ที่ผ่านมา โดยระหว่างวันเคลื่อนไหวในกรอบระหว่าง 34.14-34.20 บาท/เหรียญสหรัฐ
สายงานธุรกิจตลาดทุน ธนาคารกสิกรไทย คาดว่า ค่าเงินบาทในสัปดาห์หน้าจะเคลื่อนไหวในกรอบอ่อนค่าต่อไปที่ 34.00-34.25 บาท/เหรียญสหรัฐ แต่ไม่น่ามีปัจจัยเร่งการอ่อนค่าลงไปอีกเหมือนในสัปดาห์นี้ ที่มีประเด็นสำคัญอย่างธนาคารกลางสหรัฐ (เฟด) ส่งสัญญาณยังคงแผนขึ้นอัตราดอกเบี้ยในปีนี้
สำนักข่าวบลูมเบิร์กรายงานว่า ค่าเงินบาทในรอบสัปดาห์นี้อ่อนค่ารวมมากที่สุดตั้งแต่เดือน พ.ค.ที่ผ่านมา จากปัจจัยกระทรวงการคลังคาดว่าการขยายตัวของเศรษฐกิจไทยในปีนี้อาจโตได้เพียง 3% จากคาดการณ์เดิมที่ 3.7% และเฟดส่งสัญญาณเตรียมขึ้นดอกเบี้ยปีนี้
จากข้อมูลของรอยเตอร์ส พบว่า ตั้งแต่ต้นปี 2558-วันที่ 16 ก.ค.ที่ผ่านมา ค่าเงินในเอเชียยกเว้นไต้หวัน อ่อนค่าลงทั่วภูมิภาคโดยบาทอ่อนค่ารวมแล้ว 3.77% เหรียญสิงคโปร์ 3.08% รูเปียห์อินโดนีเซย 7.21% และริงกิตมาเลเซีย 8.13%
ด้านธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 10 ก.ค.อยู่ที่ 1.588 แสนล้านเหรียญสหรัฐ หรือราว 5.390 ล้านล้านบาท ลดลงเล็กน้อย 300 ล้านเหรียญสหรัฐ จากสัปดาห์ก่อนหน้า ขณะที่ฐานะซื้อเงินตราต่างประเทศล่วงหน้าสุทธิ (ฟอร์เวิร์ด) เพิ่มขึ้นเล็กน้อย 200 ล้านเหรียญสหรัฐ ไปอยู่ที่ 1.93 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิอยู่ที่ 1.781 แสนล้านเหรียญสหรัฐ
นักวิเคราะห์ในตลาดเงินธนาคารพาณิชย์ กล่าวว่า เงินทุนสำรองฯ ที่ลดลงน่าจะเพราะเงินบาทอ่อนค่าลงต่อเนื่อง ทำให้มูลค่าสินทรัพย์ในทุนสำรองในรูปเป็นเงินเหรียญสหรัฐปรับลดลง
ขณะที่ฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ ธปท. อยู่ที่ 1.467 ล้านล้านบาท ลดลงจากสัปดาห์ก่อนหน้าที่ 1.512 ล้านล้านบาท สะท้อนสภาพคล่องเงินสดในระบบที่น้อยลง